Diari Oficial de la Generalitat Valenciana


Sumari del DOGV 9905, del 31-07-2024 (2024/7893)

RESOLUCIÓ de 25 de juliol de 2024, del secretari autonòmic d’Educació, per la qual s’aproven les instruccions per a l’organització i el funcionament dels centres de Formació de Persones Adultes durant el curs acadèmic 2024-2025.
------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9905

Data del DOGV
:   31-07-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/7893

CVE
:   EYWR-A-6261-7021

Data del document
:   25-07-2024

Organisme emissor
:   Conselleria d'Educació, Cultura, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * legislació
    * ensenyament obert
    * educació
    * ensenyament secundari
    * planificació educativa

La Llei orgànica 2/2006, de 3 de maig, d’educació, és la llei bàsica del sistema educatiu. Ha sigut modificada per la Llei orgànica 3/2020, de 29 de desembre, i les modificacions han sigut implantades definitivament en el curs 2023-2024.

La Llei 1/2024, de 27 de juny, de la Generalitat, per la qual es regula la llibertat educativa, regula la llibertat d’elecció de llengua i l’ús de les llengües cooficials en els centres docents no universitaris de la Comunitat Valenciana, i és aplicable d’acord amb el que s’establix en la seua disposició final segona.

La Llei orgànica 10/2022, de 6 de setembre, de garantia integral de la llibertat sexual (BOE 215, 07.09.2022), pretén ser la garantia i la protecció integral del dret a la llibertat sexual i l’erradicació de totes les violències sexuals.

La Llei orgànica 1/2023, de 28 de febrer, per la qual es modifica la Llei orgànica 2/2010, de 3 de març, de salut sexual i reproductiva i de la interrupció voluntària de l’embaràs, en l’apartat 8 modifica el capítol III sobre mesures en l’àmbit de l’educació i la sensibilització relatives als drets sexuals i reproductius (BOE 51, 01.03.2023).

La Llei 7/2012, de 23 de novembre, de la Generalitat, integral contra la violència sobre la dona en l’àmbit de la Comunitat Valenciana (DOGV 6912, 28.09.2012), adopta mesures integrals per a l’erradicació de la violència sobre la dona, en l’àmbit competencial de la Generalitat, oferint protecció i assistència tant a les dones víctimes de la violència com als seus fills i filles menors i/o persones subjectes a la seua tutela o acolliment, així com mesures de prevenció, sensibilització i formació amb la finalitat d’implicar tota la societat de la Comunitat Valenciana, i dedica l’article 22 a la coeducació.

La Llei 10/2014, de 29 de desembre, de la Generalitat, de salut de la Comunitat Valenciana (DOGV 7434, 31.12.2014), modificada per la Llei 8/2018, de 20 d’abril, de la Generalitat (DOGV 8279, 23.04.2018), establix en l’article 59 que les accions en matèria de salut escolar exigixen l’actuació coordinada dels departaments competents en matèria de sanitat i educació.

El Pla valencià de salut mental i addiccions (2024-2027) té com a objectiu general la millora de la salut mental en la població de la Comunitat Valenciana, tant mitjançant accions preventives com assistencials i de rehabilitació i reinserció social. Mentres es desplega la legislació que regula este model, seran aplicables els protocols per a detecció i atenció precoç que s’establixen en la Resolució conjunta d’11 de desembre de 2017, de la Conselleria d’Educació, Investigació, Cultura i Esport, i de la Conselleria de Sanitat Universal i Salut Pública, per la qual es dicten instruccions per a la detecció i l’atenció precoç de l’alumnat que puga presentar un problema de salut mental (DOGV 8196, 22.12.2017), i en la Resolució conjunta de 18 de novembre de 2022, de la Direcció General d’Inclusió Educativa i de la Direcció General de Salut Pública i Addiccions, per la qual s’establix el protocol d’actuació per a la detecció de conductes d’abús o de tràfic de drogues i altres addiccions (DOGV 9481, 30.11.2022).

Entre les línies estratègiques i accions d’este pla que afecten els centres educatius, caldria destacar les següents:

1a) Promoure una salut mental positiva i previndre la malaltia mental, els trastorns addictius i el suïcidi.

2a) Model assistencial equitatiu i basat en les necessitats reals de la població.

3a) Atenció a la infància i l’adolescència.

4a) Atenció al trastorn mental greu.

Com a novetat d’este pla s’ha creat la Comissió Interdepartamental de Salut Mental i Addiccions de la Generalitat Valenciana, com a òrgan de coordinació de les polítiques en esta matèria, amb representació de les conselleries de Sanitat; Educació, Universitats i Ocupació, i Servicis Socials, Igualtat i Vivenda.

La Llei 8/2017, de 7 d’abril, de la Generalitat, integral del reconeixement del dret a la identitat i a l’expressió de gènere a la Comunitat Valenciana (DOGV 8019, 11.04.2017), explicita en el capítol II diferents mesures en l’àmbit de l’educació en matèria d’identitat i expressió de gènere, diversitat sexual i familiar.

La Llei 15/2017, de 10 de novembre, de la Generalitat, de polítiques integrals de joventut (DOGV núm. 8168, de 13.11.2017), definix el seu àmbit d’aplicació a les persones entre 12 i 30 anys, estes dos edats incloses, i establix que els poders públics han d’impulsar la cultura participativa de les persones jóvens per a millorar els sistemes i les estructures democràtiques, i també garantir-los l’exercici d’un paper actiu de transformació i de canvi de la societat amb la seua intervenció en els assumptes públics.

La Llei 23/2018, de 29 de novembre, de la Generalitat, d’igualtat de les persones LGTBI (DOGV 8436, 03.12.2018), conté una sèrie d’articles que expliciten les mesures que cal tindre en compte en l’àmbit de l’educació.

La Llei 6/2022, de 31 de març, de modificació del text refós de la Llei general de drets de les persones amb discapacitat i de la inclusió social d’estes, aprovat pel Reial decret legislatiu 1/2013, de 29 de novembre, establix i regula l’accessibilitat cognitiva i les seues condicions d’exigència i d’aplicació (BOE 78, 01.04.2022).

La Llei 15/2022, de 12 de juliol, integral per a la igualtat de tracte i la no-discriminació (BOE 167, 13.07.2022), té per objecte garantir i promoure el dret a la igualtat de tracte i la no-discriminació, així com respectar la igual dignitat de les persones en desplegament dels articles 9.2, 10 i 14 de la Constitució que tracten sobre la igualtat, dret, deures fonamentals i llibertats. A este efecte, la llei regula drets i obligacions de les persones, físiques o jurídiques, públiques o privades, establix principis d’actuació dels poders públics i preveu mesures destinades a previndre, eliminar i corregir qualsevol forma de discriminació, directa o indirecta, en els sectors públic i privat.

La Llei 1/2023, de 20 de febrer, de cooperació per al desenrotllament sostenible i la solidaritat global (BOE 44, 21.02.2023), dedica l’article 11 a l’educació per al desenrotllament sostenible i la ciutadania global.

La Llei 4/2023, de 28 de febrer, per a la igualtat real i efectiva de les persones trans i per a la garantia dels drets de les persones LGTBI (BOE 51, 01.03.2023), establix en la secció 5a mesures en l’àmbit de l’educació.

La Llei 2/2023, de 13 de març, de la Generalitat, de protecció, benestar i tinença d’animals de companyia i altres mesures de benestar animal (DOGV 9553, 14.03.2023), indica que la conselleria competent en educació ha de programar anualment en els centres escolars accions educatives i de sensibilització sobre els objectius i els principis d’esta llei.

La Llei 7/2023, de 28 de març, de protecció dels drets i del benestar dels animals (BOE 75, 29.03.2023), expressa en l’article 29.3 que, «excepte prohibició expressa, degudament senyalitzada i visible des de l’exterior, es permetrà l’accés d’animals de companyia a edificis i dependències públiques». Per este motiu, es va publicar la Resolució de 25 d’octubre de 2023 i la seua modificació de 9 de novembre (DOGV 9724, 14.11.2023) a on es facilitava en l’annex únic, la senyalització per a dur a terme la prohibició en els centres educatius.

La Llei 4/2023, de 13 d’abril, de la Generalitat, de participació ciutadana i foment de l’associacionisme de la Comunitat Valenciana (DOGV 9579, 20.04.2023), inclou referències a la participació ciutadana en el sistema educatiu en l’àmbit de la Comunitat Valenciana.

La Llei 5/2023, de 13 d’abril, de la Generalitat, integral de mesures contra el despoblament i per l’equitat territorial a la Comunitat Valenciana (DOGV 9580, 21.04.2023), té com a finalitat promoure i garantir la permanència en el sistema educatiu de l’alumnat de les zones rurals més enllà de l’ensenyança bàsica i aconseguir els principis d’equitat, no discriminació i igualtat d’oportunitats que regixen el sistema educatiu, així com el desenrotllament de les accions i dels programes que incidisquen en el manteniment i l’impuls de la llengua i la cultura pròpies com a eixos de cohesió social i territorial.

La Llei de pressupostos de la Generalitat per a cada anualitat, així com les previsions de la Llei 1/2015, de 6 de febrer, d’hisenda pública, del sector públic instrumental i de subvencions de la Generalitat (DOGV 7464, 12.02.2015), i de l’Orde de 18 de maig de 1995, de la Conselleria d’Educació i Ciència, per la qual es delega en els directors dels centres docents no universitaris de titularitat de la Generalitat Valenciana determinades facultats ordinàries en matèria de contractació i s’aproven les normes que regulen la gestió econòmica d’estos centres (DOGV 2526, 09.06.1995), regulen l’exercici de la gestió econòmica dels centres docents.

A més, diferents estratègies i plans han incorporat mesures específiques en l’àmbit educatiu, com l’Estratègia valenciana de migracions 2021-2026, l’Estratègia valenciana per a la igualtat de tracte, la no-discriminació i la prevenció dels delictes d’odi 2019-2024, el Pla estratègic de memòria democràtica de la Comunitat Valenciana (DOGV 9578, 19.04.2023), l’Estratègia valenciana integral de prevenció i tractament del joc patològic 2023-2027 o el Pla director de coeducació. Per part seua, l’Estratègia d’intel·ligència artificial de la Comunitat Valenciana permetrà que l’aprenentatge, en l’àmbit educatiu, siga molt més personalitzat i puga millorar el rendiment de l’alumnat i l’eficiència del professorat.

El Decret 104/2018, de 27 de juliol, del Consell, pel qual es despleguen els principis d’equitat i d’inclusió en el sistema educatiu valencià (DOGV 8356, 07.08.2018), té per objecte establir i regular els principis i les actuacions encaminats al desenrotllament d’un model inclusiu en el sistema educatiu valencià per a fer efectius els principis d’equitat i igualtat d’oportunitats en l’accés, participació, permanència i progrés de totes les persones participants i aconseguir, alhora, que els centres docents es constituïsquen en elements dinamitzadors de la transformació social cap a la igualtat i la inclusió plena de totes les persones, especialment de les que es troben en situació de més vulnerabilitat i en risc d’exclusió.

El Decret 252/2019, de 29 de novembre, del Consell, de regulació de l’organització i el funcionament dels centres públics que impartixen ensenyances d’Educació Secundària Obligatòria, Batxillerat i Formació Professional (DOGV 8693, 09.12.2019), va derogar explícitament el Decret 234/1997, de 2 de setembre, pel qual s’aprova el Reglament orgànic i funcional dels instituts d’Educació Secundària (DOGV 3073, 08.09.1997). No obstant, la disposició transitòria tercera del Decret 252/2019, sobre el desplegament reglamentari, establix que, en tot el que s’ajuste a una regulació que es remeta a disposicions reglamentàries ulteriors, i mentres que estes no siguen dictades, seran aplicables, en cada cas, les normes vigents, sempre que no s’oposen al que disposa el decret citat. En la disposició transitòria primera del Decret 252/2019, de 29 de novembre, sobre els centres de Formació de Persones Adultes, s’indica que mentres no es regulen de manera específica l’organització i el funcionament dels centres de Formació de Persones Adultes, este decret és aplicable supletòriament en estos centres.

Per tant, per a este curs acadèmic 2024-2025 continuen aplicant-se, entre altres normes, tots els preceptes que no s’oposen a una norma del mateix rang però dictada amb posterioritat, o de rang superior, continguts en el Decret 252/2019.

El Decret 58/2021, de 30 d’abril, del Consell, determina la jornada lectiva del personal docent i el nombre màxim d’alumnat per unitat en centres docents no universitaris (DOGV 9077, 06.05.2021).

El Decret 72/2021, de 21 de maig, del Consell, regula l’organització de l’orientació educativa i professional en el sistema educatiu valencià (DOGV 9099, 03.06.2021).

El Decret 195/2022, d’11 de novembre, del Consell, d’igualtat i convivència en el sistema educatiu valencià, regula el model de gestió de la igualtat i la convivència, l’Observatori de la Igualtat i la Convivència i els drets i els deures de l’alumnat, del professorat, de les famílies o representants legals de l’alumnat i del personal d’administració i servicis i del personal no docent d’atenció educativa (DOGV 9471, 16.11.2022).

El Decret 207/2003, de 10 d’octubre, del Consell de la Generalitat, establix els requisits mínims dels centres docents de formació de persones adultes que impartisquen ensenyaments bàsics, modificat pel Decret 256/2004.

L’Orde 65/2012, de 26 d’octubre, de la Conselleria d’Educació, Formació i Ocupació, establix el model de formació permanent del professorat i el disseny, el reconeixement i el registre de les activitats formatives (DOGV 6893, 31.10.2012) del professorat, d’acord amb les necessitats detectades en l’alumnat com a protagonista; així mateix, introduïx com a principi de l’organització integral de la formació permanent del professorat  l’autonomia dels centres educatius, així com el protagonisme dels equips directius i docents coordinats per la persona coordinadora de formació de centre. El programa anual de formació permanent forma part de la programació general anual dels centres docents.

La formació permanent del professorat no universitari contribuïx al desenrotllament de la competència professional del personal docent perquè puga oferir el millor servici a la realitat educativa del seu centre i del seu entorn, i facilitar l’èxit escolar, social i personal del seu alumnat.

L’Orde 20/2019, de 30 d’abril, de la Conselleria d’Educació, Investigació, Cultura i Esport, regula l’organització de la resposta educativa per a la inclusió de l’alumnat en els centres docents sostinguts amb fons públics del sistema educatiu valencià (DOGV 8540, 03.05.2019).

Quant a l’educació de les persones adultes, la Llei orgànica 2/2006, de 3 de maig, d’educació, modificada per la Llei orgànica 3/2020, de 29 de desembre, establix en l’article 66.1 que l’educació de persones adultes té la finalitat d’oferir a totes les persones majors de díhuit anys la possibilitat d’adquirir, actualitzar, completar o ampliar els coneixements i les aptituds per al seu desenrotllament personal i professional.

En l’article 67.1 s’establix que les administracions educatives poden autoritzar excepcionalment l’accés a estes ensenyances a les persones majors de setze anys, quan concórreguen circumstàncies que els impedisquen anar a centres educatius ordinaris i que estiguen degudament acreditades i regulades, així com a les que no hagen sigut escolaritzades en el sistema educatiu.

Per part seua, l’article 68.1 d’esta mateixa llei, quant a les ensenyances obligatòries, establix que les persones adultes que desitgen adquirir les competències i els coneixements corresponents en l’educació bàsica comptaran amb una oferta adaptada a les seues condicions i necessitats.

L’especificitat de la Formació de Persones Adultes està arreplegada en l’article 5 de la Llei 1/95, de 20 de gener, de la Generalitat Valenciana, de formació de les persones adultes (DOCV 2439, 31.01.1995), en què es preceptua que l’obtenció de titulacions que possibiliten l’accés al món del treball i als diferents nivells educatius s’ha de fer per mitjà de modalitats, organitzacions i metodologies adaptades a les característiques de l’aprenentatge de les persones adultes.

A conseqüència d’això, l’annex I del Decret 220/1999, de 23 de novembre, del Govern Valencià, pel qual es regulen els programes formatius que figuren en la Llei 1/1995, de 20 de gener, de la Generalitat Valenciana, de formació de les persones adultes, i s’establix el currículum dels programes d’alfabetització i programes per a adquirir i actualitzar la formació bàsica de les persones adultes fins a l’obtenció del títol de graduat en Educació Secundària, a la Comunitat Valenciana (DOGV 3691, 18.02.2000), concreta el currículum específic de la formació bàsica de les persones adultes fins a l’obtenció del títol de graduat en Educació Secundària Obligatòria.

L’Orde de 14 de juny de 2000, de la Conselleria de Cultura i Educació, per la qual es regula la implantació dels programes formatius dirigits a la Formació de Persones Adultes establits en els annexos I i III del Decret 220/1999, de 23 de novembre, del Govern Valencià, i per la qual es dicten instruccions per a l’organització i el funcionament dels centres públics de Formació de Persones Adultes de la Comunitat Valenciana, definix els criteris per a la implantació dels programes formatius específics de la formació de les persones adultes, establits tant en els annexos I i III com en l’annex IV del Decret 220/1999.

D’altra banda, esta orde, en l’apartat sèptim, amb la finalitat d’atendre degudament les característiques, les condicions i les necessitats de formació de les persones adultes, concreta les qüestions específiques de la Formació de Persones Adultes, en aspectes com, per exemple, els òrgans de govern, els òrgans de coordinació docent, el règim econòmic, l’avaluació dels centres i la participació de les persones adultes. Quant als centres públics de Formació de Persones Adultes de titularitat de les corporacions locals, els és també d’aplicació el que disposa el mateix apartat de l’orde mencionada anteriorment, amb la particularitat que les competències en relació amb el nomenament i el cessament del director o de la directora i de l’equip directiu atribuïdes a la conselleria competent en matèria d’educació s’han d’entendre referides a l’entitat local titular del centre.

Quant a les qüestions relacionades amb l’avaluació, la promoció i l’obtenció del títol de graduat en Educació Secundària Obligatòria, caldrà ajustar-se al que determina la disposició addicional sexta, relativa a l’educació de persones adultes, del Decret 107/2022, de 5 d’agost, del Consell, que establix l’ordenació i el currículum d’Educació Secundària Obligatòria (DOGV 9403, 11.08.2022) i, en conseqüència, també a les disposicions dels articles del 32 al 38 de l’Orde 38/2017, de 4 d’octubre, de la Conselleria d’Educació, Investigació, Cultura i Esport, per la qual es regula l’avaluació en Educació Secundària Obligatòria, en Batxillerat i en les ensenyances de l’educació de les persones adultes a la Comunitat Valenciana, en tot allò que no contradiga a esta disposició addicional.

Respecte a la regulació del dret de les persones adultes participants en la formació al fet que la seua dedicació, esforç i rendiment siguen valorats i reconeguts amb objectivitat, cal ajustar-se al que determina l’Orde 32/2011, de 20 de desembre, de la Conselleria d’Educació, Formació i Ocupació, per la qual es regula el dret de l’alumnat a l’objectivitat en l’avaluació i s’establix el procediment de reclamació de qualificacions obtingudes i de les decisions de promoció, de certificació o d’obtenció del títol acadèmic que corresponga (DOGV núm. 6680, de 28.12.2011).

L’Orde 2/2019, de 2 de juliol, de la Conselleria d’Educació, Cultura i Esport, per la qual es creen les zones territorials d’actuació dels centres públics específics de Formació de Persones Adultes i s’establix la composició per unitats dels centres de titularitat de la Generalitat i de les seues extensions (DOGV núm. 8585, de 05.07.2019), modificada parcialment en els annexos I i II per la correcció d’errors de 7 d’octubre de 2019, determina l’estructura segons zones territorials d’actuació de la xarxa valenciana de centres públics específics de Formació de Persones Adultes, amb indicació de les unitats dels centres d’FPA de titularitat de la Generalitat i de les seues extensions.

La Generalitat Valenciana es troba immersa en un procés de simplificació administrativa al qual la Conselleria d’Educació, Cultura, Universitats i Ocupació i els centres educatius no poden ser aliens. En eixa línia, al llarg del curs 2024-2025, en col·laboració i comptant amb l’opinió dels centres educatius, s’estudiarà tota una sèrie de mesures encaminades a reduir la burocràcia en els tràmits que gestionen els centres.

Tot això amb els objectius següents:

a) Afavorir l’exercici de l’autonomia pedagògica i organitzativa per part dels centres educatius perquè puguen desenrotllar la millor resposta educativa al conjunt de la comunitat educativa i, especialment, al seu alumnat.

b) Reduir tasques administratives d’índole burocràtica que no tenen un impacte positiu en el funcionament del centre ni en els processos d’ensenyança i aprenentatge.

c) Homogeneïtzar i simplificar el contingut i els criteris d’elaboració, aprovació, seguiment i avaluació dels documents institucionals del centre.

Estes instruccions es referixen a les mesures d’ordenació acadèmica, la coordinació docent, l’elaboració del projecte educatiu i la programació general anual, els horaris lectius, i altres aspectes didàctics i organitzatius en els quals s’han d’incloure de manera transversal i en tot moment els principis coeducatius, que s’indiquen a continuació:

1. L’eliminació dels prejuís, estereotips i rols en funció del sexe.

2. La prevenció de la violència contra les dones, mitjançant l’aprenentatge de mètodes no violents per a la resolució de conflictes.

3. La promoció dels valors com el respecte, la solidaritat, la tolerància, l’empatia i la responsabilitat.

4. Els materials didàctics i llibres de text que s’utilitzen, hauran de ser coeducatius.

5. La visibilització dels sabers de les dones al llarg de la història en programacions i materials didàctics.

6. La capacitació de l’alumnat perquè l’elecció de les opcions acadèmiques i professionals es duga a terme lliure de condicionaments basats en el gènere.

És per això que totes les actuacions arreplegades en la PGA s’implementaran mitjançant una pedagogia d’acord amb estos principis coeducatius.

De conformitat amb el Decret 17/2024, de 12 de juliol, del President de la Generalitat, pel qual es determinen el nombre i la denominació de les conselleries i les seues atribucions, i el Decret 19/2024, de 12 de juliol, del President de la Generalitat, pel qual es determinen les secretaries autonòmiques de l’Administració del Consell, i les seues respectives modificacions,

RESOLC

*Apartat únic*

Aprovar les instruccions incloses en l’annex únic, a les quals hauran d’ajustar-se l’organització i el funcionament dels centres educatius que impartisquen ensenyances de la Formació de Persones Adultes durant el curs acadèmic 2024-2025.

  

València, 25 de juliol de 2024

Daniel McEvoy Bravo

Secretari autonòmic d’Educació

Esta disposició conté annexos. Consulteu-ne la versió en PDF.